POROČILO KOMISIJE EVROPSKEMU PARLAMENTU IN SVETU

o tem, ali bi morali biti posli, ki izhajajo neposredno iz storitev za zmanjšanje tveganj po trgovanju, izvzeti iz obveznosti kliringa za izvedene finančne instrumente OTC na podlagi uredbe EMIR

1.Uvod

Člen 85(3)(c) Uredbe (EU) št. 648/2012 o izvedenih finančnih instrumentih OTC, centralnih nasprotnih strankah in repozitorijih sklenjenih poslov (EMIR), kot je bila spremenjena z Uredbo (EU) 2019/834 (EMIR REFIT), določa, da mora Komisija Parlamentu in Svetu poročati o tem, ali bi morali biti posli, ki izhajajo neposredno iz storitev za zmanjšanje tveganj po trgovanju (storitve PTRR), vključno s stiskanjem portfelja, izvzeti iz obveznosti kliringa iz člena 4(1) uredbe EMIR. V poročilu bi bilo treba upoštevati, v kolikšni meri navedene storitve zmanjšujejo tveganje, predvsem kreditno tveganje nasprotne stranke in operativno tveganje, pa tudi, koliko je možnosti za izogibanje obveznosti kliringa in potencialno odvračanje od centralnega kliringa.

V tem poročilu se upoštevajo informacije iz poročila Evropskega organa za vrednostne papirje in trge (ESMA), odzivi deležnikov na javno posvetovanje ESMA in razprave z deležniki. Poročilo ESMA je bilo sprejeto 10. novembra 2020; pripravljeno je bilo v sodelovanju z Evropskim odborom za sistemska tveganja (ESRB), v njem pa so upoštevani rezultati javnega posvetovanja.

2.Kaj so storitve za zmanjšanje tveganj po trgovanju?

Usklajene ali splošne opredelitve storitev PTRR ni. Vendar obstaja nekaj skupnih lastnosti, na podlagi katerih bi se storitve PTRR lahko neizčrpno opisale kot postopki ali mehanizmi, s katerimi nasprotne stranke zmanjšajo eno ali več vrst tveganj portfelja, pri čemer njihova tržna izpostavljenost s posredovanjem ponudnika storitev PTRR kot tretje osebe ostane nevtralna.

Edina storitev PTRR, ki je opredeljena v evropskem pravu, je stiskanje portfelja, ki je opredeljeno kot „storitev zmanjševanja tveganja, pri kateri dve ali več nasprotnih strank v celoti ali delno likvidira nekatere ali vse izvedene finančne instrumente, ki so jih predložile za vključitev v stiskanje portfelja, likvidirani izvedeni finančni instrumenti pa se nadomestijo z drugim izvedenim finančnim instrumentom, katerega skupna nominalna vrednost je nižja od skupne nominalne vrednosti likvidiranih izvedenih finančnih instrumentov“.

ESMA se je osredotočil na dve storitvi PTRR: stiskanje portfelja in ponovno uravnoteženje portfelja. V svojem poročilu povzema njune glavne značilnosti (glej spodnjo tabelo).

Stiskanje portfelja Ponovno uravnoteženje portfelja Glavni namen načeloma zmanjšanje neporavnanega nominalnega zneska in števila transakcij ter s tem operativnega tveganja zmanjšanje kreditnega tveganja nasprotne stranke. Mehanizem popolno ali delno likvidiranje poslov in (na koncu) nadomeščanje likvidiranih izvedenih finančnih instrumentov z novimi posli, pogosto z nižjo nominalno vrednostjo dodajanje novih poslov za zmanjšanje tveganja portfelja; posli se ne likvidirajo ali nadomestijo, nominalna vrednost pa se poviša, ne zniža Osnovni portfelj portfelj z opravljenim ali neopravljenim kliringom portfelji z neopravljenim kliringom ali mešani portfelji Tržna nevtralnost transakcije, ki se izvršijo z uporabo simetričnih toleranc za vse udeležence tržna nevtralnost je zagotovljena z vnosom enakih zneskov prodajnih in nakupnih izpostavljenosti

Na podlagi poročila Report to the European Commission on post trade risk reduction services with regards to the clearing obligation (EMIR Article 85(3a)) (Poročilo ESMA Evropski komisiji o storitvah za zmanjšanje tveganj po trgovanju v zvezi z obveznostjo kliringa (člen 85(3)(a) uredbe EMIR)), 10. november 2020, ESMA70-156-3351, ESMA70-156-3351 Final Report PTRR Services - Article 85(3a) of EMIR (europa.eu) , str. 14.

To vzbuja več vprašanj. Prvič, opisi stiskanja portfelja in ponovnega uravnoteženja portfelja v poročilu ESMA so široki. Vsaka morebitna izjema pa bi morala biti skrbno zasnovana. Prav tako ni jasno, kako so povezani z opredelitvijo stiskanja portfelja v pravnem redu Unije. Drugič, čeprav storitve PTRR obstajajo že več let, se še vedno razvijajo. Poleg tega se ne uporabljajo ločeno, ampak se lahko – in pogosto tudi se – združujejo. Zdi se na primer običajno, da se portfelji izvedenih finančnih instrumentov OTC stiskajo po izvedbi ponovnega uravnoteženja portfelja in da se tako storitvi združita. To lahko spremeni vplive, vključno s tistimi, preučevanimi v tem poročilu. Večje kot je dovoljeno tveganje, ki se uporabi pri stiskanju portfelja, bolj se z izvedbo na tveganje neobčutljivega postopka spremenijo njegove značilnosti in ima lahko ta učinke, ki so podobni ponovnemu uravnoteženju portfelja.

3.Poročilo ESMA

Poročilo ESMA je osredotočeno na stiskanje portfelja in optimizacijo/ponovno uravnoteženje portfelja. V poročilu je ugotovljeno, da sta stiskanje portfelja in optimizacija/ponovno uravnoteženje portfelja koristni orodji za obvladovanje tveganja pri portfeljih z opravljenim ali neopravljenim kliringom.

Po navedbah ESMA na podlagi trenutnih podatkov o stiskanju ni mogoče oceniti, koliko so bile zaradi obveznosti kliringa ovirane storitve PTRR, ko se izvajajo v skladu z obstoječimi regulativnimi zahtevami. ESMA meni, da to pomeni, da se pri stiskanju in ponovnem uravnoteženju uporabljajo kompleksnejši posli, da bi se izognili obveznosti kliringa.

ESMA tudi ugotavlja, da bi se z izvzetjem nekaterih transakcij, ki so posledica stiskanja in ponovnega uravnoteženja portfelja, pripomoglo k večji uporabi teh storitev PTRR in zmanjšanju tveganja. ESMA meni, da bi tako izvzetje omogočilo lažje stiskanje preteklih poslov, povečalo sodelovanje pri storitvah PTRR nasprotnih strank, ki so danes manj zainteresirane za sodelovanje, in zmanjšalo kompleksnost na trgu z uporabo preprostejših poslov za ponovno uravnoteženje.